ദത്ത് വിവാദത്തില് അനുപമയുടെ പരാതിയില് മന്ത്രി സജി ചെറിയാനെതിരെ കേസെടുക്കാനാകില്ലെന്ന് പൊലീസ് തിരുവനന്തപുരം: ദത്ത് വിവാദത്തില് മന്ത്രി സജി ചെറിയാന് അപമാനകരമായ പരാമര്ശം നടത്തിയെന്ന അനുപമയുടെയും അജിത്തിന്റെയും പരാതിയില് കേസ് എടുക്കാന് പറ്റില്ലെന്ന് ശ്രീകാര്യം പൊലീസ്. മന്ത്രിയുടെ പ്രസംഗത്തിന്റെ വീഡിയോ പരിശോധിച്ചെന്നും കേസ് എടുക്കാനുള്ള തെളിവുകളില്ലെന്നും അതിനാല് എഫ്ഐആര് രജിസ്റ്റര് ചെയ്യാനാകില്ലെന്നുമാണ് പൊലീസ് പറയുന്നത്. അനുപമ പരാതി നല്കിയതിന് പിന്നാലെ വിശദീകരണവുമായി മന്ത്രി തന്നെ രംഗത്തെത്തിയിരുന്നു. ഇരുവരെയും കുറിച്ച് താന് തെറ്റ് ഒന്നും പറഞ്ഞില്ലെന്നും താന് ആരുടെയും പേര് പറഞ്ഞില്ലിന്നുമായിരുന്നു മന്ത്രിയുടെ വിശദീകരണം. സത്യസന്ധമായി ആണ് താന് കാര്യങ്ങള് പറഞ്ഞത്. രക്ഷിതാവ് എന്ന നിലയിലായിരുന്നു അഭിപ്രായ പ്രകടനം. ചതിക്കുഴികള് എല്ലായിടത്തും ഉണ്ടെന്നും അതാണ് പറഞ്ഞത് എന്നും അദ്ദേഹം പറഞ്ഞു. അതേസമയം വിവാഹം കഴിച്ചു രണ്ടും മൂന്നും കുട്ടികള് ഉണ്ടാവുക. എന്നിട്ടു സുഹൃത്തിന്റെ ഭാര്യയെ പ്രണയിക്കുക. പിന്നീട് വളരെ ചെറുപ്പമായ മറ്റൊരു പെണ്കുട്ടിയെ വീണ്ടും പ്രേമിക്കുക, ആ കുട്ടിക്കും കുഞ്ഞിനെ നല്കുക. അതു ചോദ്യം ചെയ്ത അച്ഛന് ജയിലേക്കു പോവുക. ആ പെണ്കുട്ടിക്ക് അതിന്റെ കുഞ്ഞിനെ ലഭിക്കണമെന്നതിലൊന്നും ഞങ്ങള് എതിരല്ല. പക്ഷേ, ആ അച്ഛന്റെയും അമ്മയുടെയും മനോനില മനസിലാക്കണമെന്നായിരുന്നു സജി ചെറിയാന് പറഞ്ഞത്. സ്ത്രീ മുന്നേറ്റം ലക്ഷ്യമാക്കിയുള്ള സാംസ്കാരിക വകുപ്പിന്റെ സമം പദ്ധതിയുടെ ഭാഗമായി തുടക്കമിട്ട സ്ത്രീകളുടെ നാടകക്കളരി കാര്യവട്ടം ക്യാംപസില് ഉദ്ഘാടനം ചെയ്യവെയാണ് മന്ത്രി സജി ചെറിയാന് വിവാദ പരാമര്ശനം നടത്തിയത്. ദത്ത് വിവാദത്തില് സംസ്ഥാന സര്ക്കാരും സിപിഎമ്മും അനുപമയ്ക്ക് ഒപ്പമാണെന്ന് ആവര്ത്തിക്കുന്നതിനിടെയാണ് മന്ത്രി വിവാദയുടെ വിവാദ പരാമര്ശം വലിയ ചര്ച്ചയായി മാറുകയും ചെയ്തു. ഇതിന് പിന്നാലെയാണ് ഇല്ലാക്കഥകള് പറഞ്ഞ് മന്ത്രി അപമാനിച്ചെന്നും ആരുടെ കൂടെ ജീവിക്കണമെന്നത് തന്റെ അവകാശമാണെന്നും അനുപമ പൊലീസില് പരാതി നല്കിയത്.